Sin ils auts da la Rezia
Toponims en Rezia, 2. part

Da Kuno Widmer, Institut dal DRG

Nus stain anc adina sper la gronda chamona da Palfris e guardain sur la Val Seez vi sin tschel maun. Tranter ils pigns sin la plaunca nord sur Mels traglischi blauverd. L'aua calma è in bratsch dal Chapfensee che giascha sper il plaun Parmort e che tanscha enfin sut Vermol, l'aclaun aut si sur la sbuccada da la Val Avieza (Weisstannental). "Parmort e Vermol, gliez ston esser nums rumantschs cun quel accent final" constatescha Gabathuler sco vair perit. "Tschert, e la germanisaziun è succedida pir tard en quest cas, uschiglio fiss l'accent sa spustà enavos sin la silba iniziala." Il raschunament cuntinuescha: "Tar Vermol pudess l'emprima silba esser ina defurmaziun dal rumantsch val u ual, e la segunda silba vegn a cuntinuar il rumantsch mal en bucca tudestga. Tar Parmort pon ins betg survesair la sumeglientscha cun il rumantsch prà mort, e cun quai fiss la derivanza dal num sclerida." – "Attenziun, tala sumeglientscha po esser casuala. L'interpretaziun seriusa da toponims ademplescha duas cundiziuns. Prima sto ella resguardar las furmas istoricas dals documents. Lezzas divergeschan savens da la furma moderna e stattan pli datiers dal pled da partenza, pia da l'etimologia. Segunda sto il toponomast far l'uscheditga prova reala ed ir ad examinar manidlamain la natira dal lieu denominà. En ils archivs pudain nus betg ir gist ussa, ma nus vesain da qua anora ch'il plaun da Parmort è parzialmain palidus. Questa qualitad cumprova l'ipotesa dal rumantsch prà mort."

Gualsers si Palfris
"Il Piz Barghis (Ringelspitz), il Piz Sardona (Surenstock) ed il Pizol han si glatschers, ma quant ditg anc?" dumonda Gabathuler plain quità. "Ils glatschers eran segir bler pli pitschens, cur ch'ils Gualsers èn sa chasads si qua enturn l'onn 1300", remartga Schlegel. "Pir l'uscheditga epoca glaziala pitschna, cumenzond enturn il 1600, ha fatg crudar la temperatura e crescher il glatsch. La sfradentada era uschè ferma, ch'igl è daventà prest nunpussaivel da surviver si Palfris. Ils Gualsers han stuì ir a star pli engiu, e la pitschna cuminanza che l'emigraziun aveva mai laschà surpassar las 100 olmas è sa schliada plaun a plaun. Ils Schlegel, Zindel, Wapp, Schuhmacher e Jahn avevan almain naginas difficultads da linguatg giu ella val, essend che Werdenberg e Sargans avevan bandunà il rumantsch en favur dal tudestg gia enturn il 1500." Nus discurrin anc ina pezza da quest intermez istoric e studegiain, per tge ch'ils Gualsers pon esser vegnids si Palfris. Senza dubi via il Grischun, ma èn quests Vallesans arrivads sur Tavau-Partenz-Triesenberg ubain sur Valrain-Surselva-Val Tamina/Val Avieza? "In Slegil è documentà per Tavau gia il 1237" menziuna Schlegel, bain savend che gliez è in indizi ma nagina cumprova per l'appartegnientscha tar ils Gualsers da l'ost. "Per savair respunder a questa dumonda faschessi basegn d'udir a tschantschar ils vegls Gualsers da Palfris, ma lur verv è svanì gist sco il rumantsch giu la val", manegia Gabathuler cun malavita. 

Gabathuler – Ca Bartul
Schlegel è losch da sia derivanza gualsra, e gugent tenta el Gabathuler, il vegl Rumantsch. Ils dus amis, creschids si al medem lieu e tschantschond il medem dialect aleman, han plaschair da suttastritgar l'origin different da lur schlattainas. "Noss num da famiglia Gabathuler deriva dal rumantsch Ca Bartul, igl è damai in num da chasa, sco ch'i dat tants en Surselva. Ils Rumantschs germanisads han mintgatant tudestgà la pronunzia, els avessan era pudì translatar noss num, lura ans clamassan nus oz Berchtoldshaus. Sco schlattainas rumantschas han survivì a Wartau er ils Galbier ed ils Gafafer, quai fiss pia en translaziun tudestga ils Albertshauser ed ils Schmiedhauser." Nus reconstruin or da fafer la veglia furma rumantscha faver, la quala va bain a prà cun il ladin faver e cun il sursilvan fravi. Sco Gabathuler èn blers vischins da la Partsura songagliaisa anc conscients dal passà retorumantsch da lur regiun, la Rezia Bassa, e zunt interessads vi dal connex cun il rumantsch en Grischun.